Kassandra

Etymologi

Hjalmar Frisk noterer «uforklarlig etymolog», og siterer «forskjellige hypoteser» funnet hos rekke filologer R. S. P. Beekes siterer García Ramóns avledning av navnet fra det urindoeuropeiske rotordet *(s)kend-, «løfte».

Den tvilsomme gave

Kassandra tjente som prestinne for Apollon og tok et hellig løfte om kyskhet for å forbli jomfru resten av livet. Aiskhylos lar henne spå om Klytaimnestras svik, som ble hennes egen undergang, og hun jamrer over at Apollon har ødelagt henne. Hans todelte gave ble en kilde til evig smerte. Kassandra ble opplevd som en løgner og vanvittig av både familien såvel som det trojanske folket. I en del versjoner av fortellingen ble hun stengt inne i palasset på ordre av sin far som ønsket å bli informert om datterens «profetiske ytringer». Imidlertid kjente Homer ikke til at hun ble låst inne og i Iliaden synes hun være fri til gå dit hun ville. Hun ble drevet til sinnssykdom i de versjonene hun ble innestengt, mens i de andre ble hun sett på kun som misforstått. James George Frazer har referert til en alternativ årsaksforklaring fra en del skoliaer om at Kassandra og hennes tvillingbror Helenos som barn ble etterlatt sovende i Apollons tempel, de falt i søvn og om morgenen var det noen slanger som slikket ørene deres slik at de kunne se inn i framtiden. Slanger som en kilde for kunnskap er et tilbakevendende tema i gresk mytologi, skjønt tidvis er det kunnskapen å forstå dyrenes språk framfor profeti.
Kassandra kom med mange spådommer, de ble alle mistrodd, unntatt én. Hun ble trodd da hun så hvem Paris var og kunngjorde at han var hennes forlatte bror. Det skjedde etter at han hadde søkt tilflukt ved Zevs' alter for å unnslippe sine brødres vrede, noe som førte til at han ble gjenforent med familien. Hun forutså at Paris ville røve Helena og utløse Trojakrigen og Trojas undergang. Hun advarte Paris om ikke å reise til Sparta. Da Paris vendte tilbake til Troja og ankom byen, så hun Helena komme sammen med ham. Rasende rev hun i Helenas hår og kastet hennes gylne slør, men Trojas folk ga Helena en varm velkomst til byen.

Varslene

Kassandra var også den første som så liket av broren Hektor ble ført tilbake til byen. Hun hadde forutsett Trojas ødeleggelse, og hun advarte trojanerne om grekerne som skjulte seg den trojanske hest, hun forutså også Agamemnons død og sin egen utført av Aigisthos og Klytaimnestra. Hun forutså også sin mor Hekubes skjebne, Odyssevs ti år lange vandring for han kom hjem til sin hustru, og hun forutså også at blod ville bli betalt med blod ved at både Aigisthos og Klytaimnestra ville bli myrdet av sine barn Elektra og Orestes. Hun forutså også, i henhold til Vergil, at hennes fetter Aineias, sønn av Ankises og gudinnen Afrodite, ville overleve Trojas ødeleggelse og grunnlegge en ny nasjon i Roma. Hennes tragedie var at ingen trodde henne. I Quintus Smyrnaeus' Trojas fall (300-tallet e.Kr.) forsøkte Kassandra å advare folket i Troja om at hun hadde forutsett at greske krigere skjulte seg i den trojanske hest mens trojanerne feiret deres seier over grekerne. De trodde henne ikke, skjelte henne ut og fornærmet henne. Hun grep en øks i den ene hånden og en fakkel i den andre. Hun løp mot trehesten for ødelegge den, men før hun nådde fram ble hun stoppet av borgerne i Troja. Grekerne som skjulte seg inni den pustet ut, men skremt over at hun kjente til deres krigslist.

Athenes vrede

Ved Trojas fall søkte Kassandra tilflukt i tempelet til Athene og der omfavnet hun en statue av tre av gudinnen for å søke hennes beskyttelse. Der ble hun overfalt og brutalt voldtatt av Ajax den mindre (tilnavnet for å skille ham fra helten Ajax, som av samme grunn kalles «den store» eller «Telamoniske Ajax»). Hun klamret seg til statuen slik at Ajax slo den overende og trakk henne med seg. En redegjørelse hevdet at selv Athene, som hadde støttet grekerne i å ødelegge Troja, ikke kunne holde tilbake sine tårer i raseri over helligbrøden. En fortelling hevdet at hennes bilde ga fra seg en lyd som rystet gulvet i tempelet ved voldtekten av Kassandra. Det var i denne hendelsen at Koroibos, Kassandras beiler døde, for da han så henne bli skamløst mishandlet angrep han i raseri og ble drept. Ajax hadde begått helligbrøde da Kassandra søkte tilflukt i tempelet, og han skulle ha latt henne være for de som søker guddommen i dets tempel skal ikke røres; i tillegg bedrev han enda et vanhelligelse ved å voldta henne innenfor tempelets vegger.
Odyssevs krevde av de andre greske lederne at Ajax skulle steines til døde for hans forbrytelser som hadde opprørt Athene og de andre gudene, men Ajax greide å unnslippe avstraffelse da ingen av våget å straffe ham da han selv krevde beskyttelse ved Athenes alter mens han hevdet sin uskyld med en besvergelse. Athene var rasende på grekerne at de ikke straffet forbryteren som hadde voldtatt en kvinne i hennes tempel. Hun straffet dem hard ved hjelp av Poseidon og Zevs som sendte stormer og harde vinder for å ødelegge den greske flåten mens den seilte ut fra Trojas strender: «jeg vil påføre dem en tilbakekomst som har ingen hjemkomst!» sa Athene til Poseidon i henhold til Evripides. Hun straffet personlig Ajax ved å påføre ham en forferdelig død. En fortelling hevder at Zevs rammet hans skip med et tordenlyn, men Ajax klamret seg til en knaus og skrøt av at selv gudene kunne ikke drepe ham. Da Poseidon hørte dette knuste han knausen med sin trefork og lot Ajax drukne. Da hans lik ble vasket i land på øya Mykonos kom gudinnen Thetis og brente det.

Agamemnons slave

Da grekerne fordelte krigsbyttet, ble Kassandra gitt til Agamemnon som tok henne som sin slave og elskerinne. Mens Agamemnon var fraværende i krigen hadde i Mykene hans hustru Klytaimnestra tatt Aigisthos som elsker. Han var sønn av Thyestes og sin egen søster Pelopia, Sammen gikk de i en sammensvergelse om å drepe Agamemnon.
Agamemnon ble myrdet av Klytaimnestra og Aigisthos, og deretter ble Kassandra tatt av dage. En del kilder mener at hun fødte to tvillinggutter med Agamemnon, Teledamos og Pelops, som begge ble drept av Aigisthos. Etter hennes død ble hun sendt til Elysion da hennes sjel ble bedømt som verdig nok. Hun hadde en statue ved Amyklai, og et tempel med en statue i Levktra i Lakonia. Hennes grav var enten ved Amyklai eller Mykene. De to byene bestrider begge om hvem som hadde den. Heinrich Schliemann var sikker på at han hadde oppdaget hennes grav da han drev utgravninger i Mykene og fant levningene av en kvinne og småbarn i en av sirkelgravene.